Haukur Þrastarson . sunnlenska.is / Guðmundur Karl Handknattleiksmaðurinn Haukur Þrastarson frá Selfossi mun ganga í raðir pólska stórliðsins Kielce næsta sumar en pólskir fjölmiðlar greindu frá því í morgun að Haukur hafi gert þriggja ára samning við félagið . Haukur , sem er 18 ára gamall , var hjá Kielce í september þar sem hann skoðaði aðstæður og ræddi við forráðamenn liðsins . Hann er talinn einn efnilegasti handknattleiksmaður í heiminum í dag og hefur verið lykilmaður í liði Íslandsmeistara Selfoss undanfarin ár . Haukur var valinn besti leikmaðurinn á EM 18 ára landsliða á síðasta ári en hann hefur leikið 12 A landsleiki og skorað í þeim 15 mörk . Kielce er ríkjandi meistari í Póllandi , áttunda árið í röð . Liðið hefur orðið bikarmeistari 11 ár í röð og sigraði í Meistaradeild Evrópu fyrir þremur árum . Haukur er ekki fyrsti Selfyssingurinn sem mun leika með Kielce því hornamaðurinn geðþekki , Þórir Ólafsson , lék með liðinu árin 2011 til 2014 .